- Det er jo sandhedens time, når de står der. De spiller det jo ikke for at være venlige, siger Esben Kjær og fortsætter:

- Men der blev heldigvis grinet og sagt “åååårh”, “yes!” og alt sådan noget - og det er altså en stor oplevelse, når man står ved siden af, fortæller han.

'Der har været rigtig godt gang i den'

'Felix the Reaper' var ikke det eneste danske computerspil, der var afsted på GamesCom-eventyr i den tyske millionby Köln i sidste uge. Faktisk har Danmark været rigtig godt repræsenteret i år.

- Der har været rigtig godt gang i den i forhold til de danske spiludviklere, fortæller Jesper Krogh Kristiansen fra Interactive Denmark, der er en brancheorganisation for danske computerspil.

- Danmark har haft en meget stærk tilstedeværelse indenfor ‘indie-spil’ i år (spil udviklet af mindre computerspilsvirksomheder, red.) og så har vi haft én stor, kommerciel tilstedeværelse med 'Hitman 2'. Der var' flere udviklere afsted til GamesCom i år end sidste år, forklarer han.

Dansk spil følger op på succesen

Et af de andre danske spil, der brugte GamesCom som en affyringsrampe var 'A Hat in Time', der havde nogle nye annonceringer med i kufferten.

Spillet er skabt af 28-årige Jonas Kærlev, og selvom det startede som et hobby-projekt med vennerne, har det nu solgt 500.000 eksemplarer.